Lipšic, Daniel, poslanec NR SR (2014-11-08):
Ja by som mal len dve najskôr také malé poznámky, potom sa chcem vyjadriť možno trošku rozsiahlejšie k téme, ktorú tu rezonovala a ktorú aj premiér si vyhradil, že on sa teda ohradzuje, aby sa tu spomínali prípady organizovaného zločinu alebo zločineckých skupín, a chcem sa k tomu vecne, vecne vyjadriť. Najskôr chcem tiež zablahoželať pánovi poslancovi Mihálovi, samozrejme, a oceniť jednu vec. Pán poslanec, chcem jednu vec oceniť a bol by som rád, keby to potom sa vzťahovalo aj na nás ostatných poslancov. Vy ste ho vyzvali, viacerí vaši kolegovia, že zjavne asi je pod vplyvom alkoholických nápojov. On povedal, nemá problém kedykoľvek ísť fúkať. Beriem to ako precedens, to znamená, keby vzniklo podozrenie v tejto sále vo vzťahu ku komukoľvek z nás, ja dávam za seba vyhlásenie, že sa tomu podrobím tiež, a predpokladám, že každý jeden z vás v prípade, že bude vyzvaný. To som chcel povedať a to si myslím, že je fér. Jeho postoj bol férový. Chcem ale ešte povedať k jednej procedurálnej veci. Nám teraz rozdali do lavíc návrh na odvolanie predsedu parlamentu Pašku. Podľa rokovacieho poriadku schôdza môže byť zvolaná najskôr 24 hodín, odkedy máme doručené materiály. Chcem poukázať na to, že zatiaľ, pokiaľ mám informáciu, nikomu z nás nebol ten materiál doručený ani e-mailom. Opravte ma, ak sa mýlim. To znamená, že prví poslanci, ktorí sú v tejto sále, ten materiál dostali teraz. O 15.30 približne? Čiže, čiže ja chápem, že pán predseda Paška sa obáva toho, keby mal zvolávať na konkrétny termín schôdzu k svojmu odvolaniu, ale elementárna vec, ktorú by mal rešpektovať aspoň, je, aby zvolal schôdzu podľa zákona o rokovacom poriadku. To, že pán predseda Paška má vážne problémy s rešpektovaním zákonov, o tom by sme chceli na tej schôdzi hovoriť. Aj keď sa obávam, že toľko odvahy mať nebude vládna väčšina, aby program schôdze schválila, pretože minimálne je vážne podozrenie z toho, že pán Paška zatajuje svoje príjmy, a to podozrenie je tu veľmi vážne, na ktoré nebolo nijako relevantne reagované, okrem toho, že zatiaľ to výbor mu nevytkol. Lebo výbor možno o tých príjmoch nevedel. To je pomerne ľahká odpoveď. Tak ja si myslím, že ak niekto vedie parlament a zatajuje svoje príjmy, ktoré sa nakoniec prevalili a ktoré sú zdokumentované, že boli, to nie sú vymyslené príjmy, a v majetkom priznaní ich nemá, tak to je asi vážny problém. A mal by na to skôr pán Paška reagovať, ako možno riešiť to, čo budú hrať médiá proti tomu, kto to vytiahne. To si myslím, že by mal skôr sa nad tým zamýšľať. A to, že doteraz nereagoval druhý ústavný činiteľ na takéto vážne podozrenie, ktoré by v civilizovanej krajine stálo každého funkciu, tak to považujem za pomerne zarážajúce. Pán premiér Fico sa ohradil, keď pán poslanec Matovič v úvode hovoril o zločineckej skupine a organizovanom zločine. Ja chcem možno povedať pár slov z môjho pohľadu, čo je organizovaný zločin. Ak majú ľudia niekedy pocit, že organizovaný zločin sú len tie hrubokrké prípady tých mafiánov, ktorí chodia v šušťákoch a s veľkými reťazami a nakrátko ostrihaní, áno, aj to je organizovaný zločin. Ale organizovaný zločin sú aj biele goliere, akoby ctihodní podnikatelia, ktorí akoby majú pocit, že stoja nad zákonom. Ten definičný znak organizovaného zločinu je ten, že sa snaží mať tak zabezpečené svoje postavenie cez svoj vplyv v štáte, v polícii, v justícii, v médiách, aby de facto jeho predstavitelia mohli stáť nad zákonom. To je definičný znak organizovaného zločinu. Nie typovo, aké trestné činy pácha, či násilné alebo korupčné, alebo daňové, alebo iné ekonomické, ale to, že cez svoj vplyv a pôsobenie chce zabezpečiť svojim predstaviteľom trestnoprávnu imunitu. Tento definičný znak je pre organizovaný zločin najtypickejší a pre toto je organizovaný zločin najnebezpečnejší pre fungovanie krajiny. A áno, ja si myslím, že ten systém akejsi oligarchickej demokracie z veľkej miery vykazuje známky organizovaného zločinu. Vrátim sa naspäť trošku do minulosti. Keď pred tromi rokmi bol v tomto parlamente, pred štyrmi rokmi takmer, volený generálny prokurátor, čo vy s radosťou spomínate, je pravdou, že je zjavné, že minimálne šesť hlasov vtedajších koaličných poslancov, ktorí hlasovali za pána Trnku, vediac, že ich vláda padne, boli to hlasy buď kúpené, alebo boli to hlasy, ktoré boli vydierané. Fajn. To bolo tých šesť hlasov. A tých ďalších 68 hlasov, to boli aké hlasy, kolegyne a kolegovia? Už v tom čase bolo zrejmé, v akom stave sa krajina nachádza, keď v princípe vie organizovaný zločin ovplyvňovať voľbu generálneho prokurátora v tejto krajine. Ale, samozrejme, že organizovaný zločin ide, ide ďalej a zločinecké skupiny sa podieľajú pri ekonomickej trestnej činnosti na veľmi rôznorodej trestnej činnosti v oblasti energetiky, eurofondov, odpadového hospodárstva. Povedal som to ja pred chvíľkou vo faktickej poznámke. A znovu rozlišujem, ja som presvedčený o tom, že medzi poslancami SMER-u sú aj ľudia, ktorí sú čestní a berú politiku ako verejné poslanie. Napríklad si to dokonca myslím aj o pánovi poslancovi Čížovi. On je taký svojský chlapík, ale myslím si, že on to, on tomu, čo hovorí, aj verí. Však fajn, každý veríme niečomu inému. Ale faktom je, aj ten, že mnohí poslanci SMER-u, a nehovorím, že len SMER-u, ale mnohí poslanci SMER-u nerobia len pre verejné dobro, ale sú zapletení v mnohých zákazkách, eurofondoch. Ich firmy, niektoré tu boli aj spomínané, ja nechcem, jednu som spomenul aj ja v Prešove, proste to naozaj trochu, nehovorím, že na stranu ako takú, ale na mnohých vrcholných predstaviteľoch a poslancov SMER-u tá definícia zločineckej skupiny, žiaľ, pasuje. Nehovorím to ani rád, ani nehovorím to s radosťou. Je mi to dosť ľúto, je to dosť smutná vec. Mnohí poslanci, ktorí v parlamente nikdy nevystúpia a ktorých ja po mene ani nepoznám, a dozviem sa vlastne o nich len z nejakého článku, že aká firma zase vyhrala, má eurofondy. A to si myslím, že je trošku problém. Naviac, ideme ďalej, lebo organizovaný zločin funguje aj na tom princípe, že si niekedy vie vybaviť v parlamente aj zákony. A poviem to na príklade, ktorý tu bol pred dvomi rokmi, kolegyne, kolegovia. Keď prišiel váš minister hospodárstva so zákonom, ktorý chcel prihrať PPC 30 mil. eur každý rok. Od koho? Od ľudí, ktorí platia elektrinu. Tridsať miliónov eur jednej firme, jedno ustanovenie v paragrafe zákona. Kde sme, keď si vedia takéto skupiny finančné, a poviem to ďalej, zločinecké skupiny, keď si vedia vybaviť legislatívu, s ktorou príde do parlamentu vláda a ktorú potom parlament príjme? Dajme tomu v tomto prípade, keď sme na to upozornili, bol z toho škandál, tak to muselo ísť von. Koľké veci si možnože nevšimneme v tej legislatíve, ktoré takýmto spôsobom sú pripravené. A je mi to ľúto, áno, ja som to hovoril aj v minulosti. Ako je možné, že jeden z partnerov Penty sa vyjadril, a nebolo to za vašej vlády, to teraz nehovorím na vás, že legislatíva v zdravotníctve, že všetci sa jej tešia, keď je schválená v konkurencii, ale nikto sa nám nepríde pochváliť, že sme ju pripravovali. Do šľaka, to je akože veľký problém. Poviem to na ďalšom príklade. Už som to spomínal. Elektronické mýto. Neviem, či tu je minister dopravy. Nie je. Ako je možné, že elektronické mýto nie je spoplatnené monopolnou daňou? A v parlamente to nikdy neprejde. Lebo proste sponzori zaradení v správnej štruktúre elektronické mýto prevádzkujú a monopolnou daňou tým pádom nemôžu byť postihnutí. Chce mi niekto v tejto sále tvrdiť, že prevádzkovanie elektronického mýta nie je monopol? Môže niekto z nás tu si povedať, že ide vyberať elektronické mýto? Asi nie. Ako je možné, že tento druh podnikania v tejto krajine pod monopolnou daňou postihnutý nie je? To je úplne absurdná situácia. Nehovorím o tom, keď sa tu píšu materiály vlády, ako v prípade SPP, na počítačoch finančnej skupiny. To je asi vážny problém. A teraz tragédia je, že občania tejto krajiny mali a majú stále pocit, že áno, väčšina politikov je pod vplyvom, keď chcete, finančných skupín alebo oligarchov. Bol taký prieskum robený aj vo vzťahu k voličom SMER-u. Aj vaši voliči, väčšina z nich odpovedala v tom prieskume, že áno, vedia, že strana SMER a jej predstavitelia sú pod vplyvom oligarchov. Ale sa im asi zatiaľ zdalo, že to je niečo abstraktné, niečo amorfné, niečo, čo až tak možnože riešiť nemusia, čo je nejaká veľká politika, a veď asi každý v tej politike je nejako zašpinený. Lebo si to možno v mnohom nevedeli predstaviť. Tridsať miliónov pre PPC ročne to je skoro 500 mil. za 15 rokov. Pol miliardy eur, to si nikto nevie predstaviť. Ale jedno malé CT v jednej malej okresnej nemocnici v zdravotníctve si ľudia vedia predstaviť. Lebo do nemocnice chodia, chodia tam ich príbuzní, chodia tam ich deti, chodia tam ich rodičia, to je niečo, čo si vedia predstaviť, aj keď to je odrobinka v tomto celom súkolí fungovania tejto, dovolím si tvrdiť, zločineckej mašinérie. Ľudí to nahnevalo podľa mojej mienky prirodzene, a vy to dobre viete, pretože korupcia tohto rozsahu v zdravotníctve je mimoriadne perfídna. Ja mám obidvoch rodičov lekárov a ja som vyrastal v prostredí, tak ma oni vychovali a som za to vďačný, keď aj za bývalého režimu brali korupciu aj v zdravotníctve, dokonca aj medzi lekármi, ako niečo, čo je obrovské zlo. Môj otec doteraz pôsobí na onkológii u sv. Alžbety, si pamätám, nikdy v živote, jediné, čo bol ochotný od pacienta zobrať, bolo ovocie z vlastnej záhrady. Nič iné. Kompót ako prejav vďaky. Nič iné. Moja mama mi raz hovorila príbeh, keď ako mladá lekárka nastúpila na neurológiu, za bývalého režimu, samozrejme, koncom šesťdesiatych rokov, a doniesol jej nejaký pacient bonboniéru, v ktorej bola päťstokoruna. To si uvedomila až potom, keď to otvorila. A čo s tým? Tak ju zobrala potom do kostola. Ale tým chcem povedať, že som vyrastal v prostredí, lebo korupcia bola v zdravotníctve, tá malá korupcia, dajme tomu, aj za bývalého režimu a stále je, a tak ma vychovali rodičia, že to je niečo, čo, keďže ide o životy a zdravie, poviem to veľmi vecne, nie emotívne, sa proste nepatrí, sa v slušnej spoločnosti nepatrí. A preto to cétečko je problém. Politika nie je lineárna a možno oveľa väčšie kauzy, ktoré ste mali, oveľa väčšie kauzy vám prešli. Ale táto kauza vám podľa mojej mienky tak ľahko neprejde, pretože je tak rukolapná, tak jasná, tak usvedčujúca, máte tam svojich ľudí a za všetkým, žiaľ, stojí predseda parlamentu, silný boss SMER-u Pavol Paška. A to je problém podľa mojej mienky. Som presvedčený o tom, že schôdza k odvolaniu Pavla Pašku neprebehne, lebo sa budete báť schváliť jej program. Som presvedčený o tom, že predseda parlamentu pán Paška zvolá schôdzu v takom termíne narýchlo, keď skončí táto schôdza, aby náhodou nemohli pred parlament prísť ľudia. Preto podľa mňa bola aj zvolaná schôdza k odvolávaniu predsedu vlády zo dňa na deň, aby pred parlament nemohli prísť ľudia. Keď ste si boli istí podporou ľudí, dajme tomu v roku 2009, keď bol odvolávaný minister vnútra Kaliňák, a prišli proste organizovaní policajti pred parlament, to bolo fajn. Vtedy sa urobilo proste niekoľko dní dopredu, aby bol priestor na to, aby prišli, prišla organizovaná akcia. Fajn. Ale vy sa teraz začínate ľudí podľa mojej mienky báť. Začínate báť toho, že k schôdzi na odvolanie pána Pašku by prišli ľudia, aby vám povedali svoj názor. Vy to viete, chodíte medzi ľudí tiež. Ja som v teréne a mnohí z nás, nie všetci, ale mnohí pomerne často. Vy viete, aké sú ohlasy. Vy viete, ako táto kauza rezonuje. Ja som presvedčený o tom, že koncert k 17. novembru nezrušil pán predseda parlamentu kvôli tomu, čo ako oficiálne uviedol. A dokonca ani kvôli tomu nie, že niektoré kapely odriekli svoju účasť. Ale kvôli tomu, že sa bál ľudí. Viete si predstaviť, čo by sa na takomto mítingu udialo, keby moderátor predstavil Pavla Pašku? A reakcia a reakcia hovorcu parlamentu, že to bolo zrušené kvôli extrémistom a radikálom, považujem za reakciu nehodnú, nehodnú hovorcu Národnej rady, ktorý reprezentuje podľa mojej mienky Národnú radu. To, že jedna ďalšia milá pani na tlačovom odbore verejne na sociálnych sieťach chváli svojho kamaráta Slava Haščáka, fajn, každý máme nejaký vkus. A tento druhý pán zase označuje všetkých, ktorí s pánom Paškom nesúhlasia, za extrémistov a radikálov. To je už prejav nejakej diagnózy. Diagnózy, ktorá tu bola za bývalého režimu. Každý, kto nebol s nami, bol extrémista, radikál, vojnový štváč, fašista. To sa mi zdá, že sme prekročili nejakú rozumnú hranicu. Chcem povedať aj druhú vec. Áno, sú komunálne voľby, aj keď kauza cétečko bola časovaná vami a vašimi nominantmi v Piešťanskej nemocnici, nie nami. Ale áno, komunálne voľby budú aj o tom, možnože niektoré konkrétne voľby budú aj o tom, či tento systém sa ľuďom páči, alebo nepáči. A bude jedno konkrétne mesto, v ktorom budú komunálne voľby o tom, či pán Paška bude ovládať okrem zdravotníctva aj druhé najväčšie slovenské mesto alebo nie. Pán poslanec Hlina organizuje v utorok demonštráciu v Košiciach. Ja budem na východe a ja sa k tomu pridám. Áno, myslím si, že okrem zdravotníctva by pán Paška nemal ovládať, nemal ovládať druhé najväčšie slovenské mesto. Vy viete všetci ako poslanci SMER-u, že všetci ministri zdravotníctva, ktorých ste mali, boli ľudia blízki Pavlovi Paškovi. A pán Raši, ktorý je sympaťák, mu bol najbližší. A ja si nemyslím, že by si Košičania zaslúžili, aby ich radnicu viedol Pavol Paška. A preto sa k tej akcii pridám. A preto si myslím, že je správne, že sa uskutoční. Chcel by som aj z tohto miesta vyzvať predsedu parlamentu Pavla Pašku na dve veci. Aby zvolal schôdzu k svojmu odvolaniu v normálnom termíne a v súlade s rokovacím poriadkom. Ak má aspoň trochu nadhľadu, obávam sa, že nie, a vie, že ide o jeho vlastné odvolanie, tak si myslím, že by mal delegovať právomoc zvolať schôdzu na jednu z podpredsedníčok parlamentu. Viac k tomu nepoviem. A druhá poznámka je, vyzývam ho, aby sa konečne normálne postavil k tomu, že v majetkových priznaniach zatajil svoje príjmy z prevodu obchodných podielov firiem v konzorciu Medical Group, kde sa tváril, že už 13 rokov nepôsobí. Priznal následne pod tlakom, že tie obchodné podiely odpredával. Ale priznal to až teraz, nie kedy mal, v majetkových priznaniach. Ak ani toto vám nevadí, tak som presvedčený o tom, že na Slovensku tento systém, ktorý ste zabetónovali, vadiť začne. Možno to bude malé cétečko, ktoré ľudí nakoniec nakopne. Niekedy to tak býva, že to je malá vec. Ale som presvedčený, že možno jedno malé cétečko v jednej malej okresnej nemocnici môže byť, nehovorím, že bude, ale môže byť, a pevne verím, že bude, začiatok konca tohto skorumpovaného a sčasti zločinného systému. Ďakujem veľmi pekne.